„Kriminalističke teme – časopis za kriminalistiku, kriminologiju i sigurnosne studije“ osnovan je 1998. godine. U početku koncipiran kao časopis za poglavito kriminalističku teoriju i praksu, imao je za cilj praćenje i predstavljanje modernih kriminalističkih spoznaja i dostignuća. Istovremeno, to je predstavljalo mogućnost i prostor za ostvarivanje šire komunikacije i saradnje u domaćoj i međunarodnoj stručnoj i naučnoj javnosti. Nakon kratkoga prekida u izdavanju, nešto izmijenjenog koncepcijskog rješenja javlja se 2002. godine. Časopis se tada, pored kriminalistike, počeo intenzivnije baviti i područjima kriminologije i sigurnosnih studija, te se na taj način tematski i uređivački usaglasio sa funkcijom i misijom izdavača, Fakulteta za kriminalistiku, kriminologiju i sigurnosne studije. Naučna i društvena opravdanost za pokretanje časopisa je imperativ vremena, budući da je po temama i koncepcijom jedinstven u Bosni i Hercegovini. Časopis svojim sadržajem smjera promoviranju kriminalistike, kriminologije i sigurnosnih studija kao specifičnih naučnih područja, te doprinosu ukupnom naučnom, kulturnom i društveno-ekonomskom razvoju Bosne i Hercegovine, ali i promociji demokratskog, građanskog društva, postizanju najviših standarda nastave i naučnoistraživačkog i stručnog rada. Časopis objavljuje do sada neobjavljene naučne i stručne radove, prikaze i prijevode iz područja kriminalistike, kriminologije i sigurnosnih studija. Prilozi objavljeni u časopisu Kriminalističke teme referiraju se u sljedećim međunarodnim akademskim bazama podataka: CEEOL (Central and Eastern European Online Library), EBSCO SocINDEX, EBSCO SocINDEX Full Text, EBSCO Criminal Justice Abstracts, EBSCO Criminal Justice Abstracts with Full Text i HeinOnline. Časopis se izdaje u štampanom (ISSN 1512-5505) i elektronskom (ISSN 2637-269X) formatu dva puta godišnje. Štampano izdanje našeg časopisa dostupano je na Univerzitetu u Sarajevu - Fakultetu za kriminalistiku, kriminologiju i sigurnosne studije, Zmaja od Bosne 8, 71 000 Sarajevo. Za više informacija, kontaktirajte uredništvo časopisa putem e-maila: krimteme@fkn.unsa.ba.
Fakultet za kriminalistiku, kriminologiju i sigurnosne studije Univerziteta u Sarajevu, Sarajevo
Obavještavaju se čitatelji/čitateljice da se rad pod naslovom “Policing, Public Trust, and Democratic Accountability: A Comparative Legal Analysis of Bangladesh and the Western Balkans” povlači iz objave zbog naknadno uočenog grubog kršenja odredbi Etičkog kodeksa Redakcije časopisa “Kriminalističke teme”.
##submission.copyrightStatement## https://creativecommons.org/licenses/by-nc/4.0
Prikaz uređenja prostitucije u Švedskoj, Njemačkoj i Sloveniji s osvrtom na hrvatsko rješenje
U kontekstu mogućeg iznalaženja (nekog budućeg) optimalnog načina uređenja prostitucije u Hrvatskoj, značajnu ulogu bi svakako trebala imati iskustva drugih zemlja koja po svojoj specifičnosti odgovaraju dominantnim trendovima koji su zastupljeni (ili se šire) diljem EU. Prije svega je tu riječ o švedskom modelu uređenja prostitucije (abolicija), začetniku „nordijskog modela“, a radi se o pravnom sustavu koji je od donošenja zakona 1999. fokus s pružatelja seksualnih usluga prebacio na korisnike, i na taj način pokušao dokinuti prostituciju u društvu. Potom njemačkog rješenja iz 2002., od kada je prostitucija legalna te je postala redovna profesija, slobodni izbor rizičnog zanimanja, i primjera Slovenije, u kojoj sada egzistira situacija u kojoj prostitucija nije zabranjena, ali nije regulirana (dekriminalizacija). Svi analizirani modeli uređenja prostitucije pokazuju nastojanja država da iznađu najprihvatljiviji model uređenja očito neizbježne pojave, pri čemu je aktualni i dominantni trend abolicionista novina za koju je prilično neizvjesno i nezahvalno prognozirati kako će se dalje razvijati. S druge strane, istaknuti problemi koji se javljaju u analiziranim državama ukazuju kako nema ni približno jednostavnog i uspješnog rješenja ovoga slojevitog problema, i kako model kriminalizacije (aktualan u Hrvatskoj) predstavlja samo jedan (pored drugih aktualnih diljem svijeta) od mogućih načina (pokušaja) iznalaženja optimalnog rješenja.
Implementacijski izazovi Strategije za sprečavanje i suzbijanje zloupotrebe opojnih droga u Kantonu Sarajevo
Implementacija strategija za sprečavanje i suzbijanje zloupotrebe opojnih droga predstavlja izuzetno kompleksan društveni i institucionalni zadatak, obilježen brojnim izazovima koji prate ovaj proces. Kompleksnost implementacije proizlazi iz same višedimenzionalne prirode problema zloupotrebe opojnih droga, koji na globalnom nivou generira ozbiljne zdravstvene, kriminalne, psihosocijalne i ekonomske posljedice. U savremenim društvima napori i resursi u ovoj oblasti usmjeravaju se kroz donošenje i provedbu strateških dokumenata koji definiraju ciljeve, mjere i instrumente za suzbijanje zloupotrebe opojnih droga. Jedan takav dokument predstavlja Strategija za sprečavanje i suzbijanje zloupotrebe opojnih droga u Kantonu Sarajevo (2024-2028), čije donošenje označava važan iskorak u razvoju politike suprotstavljanja zloupotrebi opojnih droga u Bosni i Hercegovini. Ipak, iako Strategija zagovara multidisciplinaran i integriran pristup, očekuje se da će se suočiti s nizom implementacijskih prepreka, uključujući fragmentiranost zakonodavstva, nedostatak resursa, slabu međusektorsku koordinaciju i institucionalni otpor prema promjenama. Polazeći od navedenog, cilj rada je analizirati ključne izazove provedbe Strategije te ukazati na moguća rješenja koja bi doprinijela povećanju njene efikasnosti i održivosti u lokalnom kontekstu.
Kriminalistička vještačenja i standard iso 17025 (studija slučaja Bosna i Hercegovina)
Bosna i Hercegovina (BiH) je država sa složenim ustavnim okvirom. Takva ustavna hijerarhija, između ostalog, nameće i složenu policijsku organizaciju, a obzirom da su forenzički odjeli ili instituti, prema dugogodišnjoj tradiciji, dio tog sklopa, isto podrazumijeva i složenu organizaciju forenzičkih odjela/instituta u toj strukturi. Akreditacija forenzičkih laboratorija prema standardu ISO 17025 predstavlja imperativ forenzičkih laboratorija širom svijeta, pa se želi ukazati na pojam akreditacije i odredbe standarda ISO 17025 kao i razloge zahtjeva za implementaciju istih unutar forenzičkih službi u BiH. Metodom analize sadržaja, autori proučavaju razloge koji se nameću kao imperativ za implementaciju standarda ISO 17025 u forenzičkoj praksi u BiH. Navedeno proizilazi, prevashodno iz razloga međunarodne prepoznatljivosti rezultata rada, valorizacije pouzdanosti provedenih vještačenja od strane pravosudnih autoriteta različitih nivoa unutar BiH i ispunjavanja kriterija za članstvo u Evropskoj uniji. Razmišljanja i zaključci izneseni u radu se temelje na teorijskim postulatima i od strane autora provedenom empirijskom istraživanju. Implementacija standarda ISO 17025 podrazumijeva akreditaciju forenzičkih laboratorija, što se u praksi, u najvećoj mjeri, odnosi na utvrđivanje usklađenosti primijenjenih metoda, zahtjev adekvatne edukacije i profesionalnog postupanja stručnog osoblja i primjenu odgovarajućeg instrumentarija i opreme, a sve s ciljem kako bi u punoj mjeri u krivičnom, ali i građanskom postupku do punog izražaja došlo načelo objektivnosti.
Prava osumnjičenih i optuženih osoba u krivičnim postupcima u Bosni i Hercegovini: u kojoj su mjeri ova prava u skladu sa agendom Europske Unije o procesnim mjerama zaštite osumnjičenih odnosno optuženih?
Rad razmatra prava osumnjičenih i optuženih osoba u krivičnim postupcima u Bosni i Hercegovini (BiH) u poređenju sa naporima Evropske unije (EU) kada je u pitanju jačanje temelja evropskog područja krivičnog pravosuđa. BiH je na putu ka EU integracijama i suočava se sa zahtjevima za usklađivanje nacionalnog zakonodavstva, uključujući specifična područja krivičnog pravosuđa sa standardima i zakonodavstvom EU. Istraživanje najvećim dijelom obuhvata normativnu analizu zakona o krivičnom postupku koji su na snazi u BiH uključujući i druge povezane propise. Specifična pažnja posvećena je i posebnim garancijama za maloljetne osumnjičene i optužene u krivičnim postupcima. Kako acquis EU podrazumijeva ne samo harmonizaciju nacionalnog zakonodavstva već i njegovu učinkovitu primjenu, rad pruža analitički uvid u niz odluka Ustavnog suda i drugih visokih sudova u BiH koje sadrže važne stavove u vezi sa procesnim zaštitama osumnjičenih i optuženih u krivičnom postupku.
Utjecaj tehnoloških inovacija na maloljetničku delinkvenciju: empirijska analiza za razvoj suvremenih politika intervencije u Punjabu, Pakistan
Eksponencijalni porast digitalnih tehnologija redefinirao je načine na koje mladi u Pakistanu komuniciraju, izražavaju se i uče, ali je istodobno otvorio nove oblike devijantnog ponašanja. Sukladno tome ovaj rad analizira slučajeve kibernetičkog kriminala koje su počinila djeca, primjenjujući teoriju ravnoteže kontrole kako bi se objasnilo narušavanje društvenih kontrola u kibernetičkom prostoru. Također, u radu se razmatra utjecaj tehnologije na devijantno seksualno ponašanje adolescenata, s posebnim osvrtom na povezanost izloženosti eksplicitnim sadržajima sa namjerom počinjenja silovanja. Naime, trend porasta korištenja digitalnih tehnologija među maloljetnicima tijekom posljednja dva desetljeća povećava rizik od nenamjernog počinjenja kaznenih djela. Slučajevi analizirani u ovom radu služe kao osnova za oblikovanje specifičnih strategija usmjerenih na suzbijanje maloljetničke delinkvencije koja je inicirana upotrebom interneta u Pakistanu. Neke od predloženih javno-političkih mjera uključuju regulatorne intervencije, jačanje digitalne pismenosti i obrazovanje s ciljem stvaranja sigurnog digitalnog okruženja za mlade. U konačnici, istraživanje doprinosi dubljem razumijevanju odnosa između tehnologije i maloljetničke delinkvencije te nudi praktične smjernice za preventivno djelovanje donositelja javnih politika, usmjerene na osiguravanje sigurnosti adolescenata u kibernetičkom prostoru.
POVUČEN RAD - Policijski rad, povjerenje javnosti i demokratska odgovornost: komparativna pravna analiza Bangladeša i zapadnog Balkana
Obavještavaju se čitatelji/čitateljice da se rad pod naslovom "Policing, Public Trust, and Democratic Accountability: A Comparative Legal Analysis of Bangladesh and the Western Balkans" povlači iz objave zbog naknadno uočenog grubog kršenja odredbi Etičkog kodeksa Redakcije časopisa “Kriminalističke teme”. Ovaj naučno-istraživački članak pruža komparativnu pravnu analizu odgovornosti policije i povjerenja javnosti u Bangladešu i izabranim zemljama Zapadnog Balkana. Fokusira se na naučni problem s kojim se suočavaju tranzicione demokratije u procesu demokratizacije policije, unutar okvira autoritarnih naslijeđa, pravnih nedostataka i ograničenog nadzora. Istraživanje analizira policijsko zakonodavstvo, zloupotrebu ovlasti, policiju u zajednici i demokratsku odgovornost kao međusobno povezane izazove, primjenjujući kvalitativne, doktrinalne i komparativne metodološke pristupe. Osnovna teza sugeriše da, iako obje regije imaju strukturne i političke prepreke reformi policije, države Zapadnog Balkana su, usljed pritisaka u procesu evropskih integracija, ostvarile veći napredak u institucionalizaciji mehanizama demokratskog nadzora. Cilj istraživanja je identifikovati pravne i političke reforme koje bi mogle povećati legitimitet i odgovornost policije. Originalnost ovog istraživanja ogleda se u međuregionalnom poređenju, koje je rijetko zastupljeno u naučnoj literaturi o policiji. Istraživanje pokriva širok spektar tema, uključujući pravne tekstove, institucionalne okvire i razvoj politika. Nalazi istraživanja imaju značajnu kognitivnu vrijednost za nauku i praksu, posebno u kontekstu reforme policijskih sistema u tranzicijskim društvima.
Poštovane čitateljice i čitatelji, osobito mi je zadovoljstvo predstaviti drugi dvobroj časopisa „Kriminalističke teme“ za 2025. godinu, koji sadržajno obuhvaća šest iznimno interesantnih znanstvenih i stručnih radova iz domena kriminalistike, kriminologije i sigurnosnih studija. Ovaj dvobroj započinje izvornim znanstvenim radom doc. dr. Sohela Rane sa Sveučilišta informacijskih tehnologija i znanosti u Dhaki (Bangladeš) pod naslovom „Policing, Public Trust, and Democratic Accountability: A Comparative Legal Analysis of Bangladesh and the Western Balkans“. U navedenom radu autor vrši usporednu analizu modela policijske odgovornosti i razine povjerenja javnosti u Bangladešu i odabranim državama zapadnog Balkana te koristeći kvalitativne, doktrinarne i komparativne metode, zaključuje da su države zapadnog Balkana, potaknute procesom integracije u Europsku uniju, ostvarile značajniji napredak u uspostavi demokratskog nadzora nad policijom. U konačnici autor u radu nudi zakonodavne i političke smjernice za jačanje legitimnosti policije i demokratskog upravljanja te doprinosi rijetkim međuregionalnim usporednim istraživanjima u području policijskih studija. Naredni rad predstavlja prethodno saopćenje koautorskog tima Nomana Nadeema, studenta na Odsjeku za kriminologiju, NFC IET Multan, doc. dr. Ahmada Saada sa NFC IET Multan, Umaisa Samada, studenta na Odsjeku za kriminologiju, NFC IET Multan i Muhammada Daniyala Tahiria, studenta na Odsjeku za kriminologiju, NFC IET Multan iz Pakistana pod naslovom „The Impact of Technological Innovation in Juvenile Delinquency : A Case-Based Analysis for Modern Policy Intervention in Punjab, Pakistan“ u kojem koautorski tim analizira utjecaj digitalnih tehnologija na oblike maloljetničke delinkvencije u Pakistanu, s posebnim naglaskom na kibernetički kriminal i devijantna ponašanja mladih. Primjenom teorije ravnoteže kontrole i analizom studija slučaja razmatra se kako povećana izloženost digitalnom okruženju dovodi do slabljenja društvenih kontrola. U zaključku rada koautorski tim predlaže regulatorne i obrazovne mjere usmjerene na jačanje digitalne pismenosti i stvaranje sigurnog mrežnog okruženja za mlade, čime rad nudi vrijedan doprinos preventivnim javnim politikama. Potom slijedi pregledni znanstveni rad „The rights of suspects and accused in criminal proceedings in Bosnia and Herzegovina: To what extent are they in compliance with European union agenda on procedural safeguards? koautora prof. dr. Harisa Halilovića, prof. dr. Muhameda Budimlića i prof. dr. Elmedina Muratbegovića, redovitih profesora na Univerzitetu u Sarajevu – Fakultetu za kriminalistiku, kriminologiju i sigurnosne studije. U navedenom radu koautorski tim razmatra prava osumnjičenika i optuženika u kaznenom postupku u Bosni i Hercegovini u kontekstu usklađivanja s pravnom stečevinom Europske unije. Analizom važećih kaznenoprocesnih propisa i relevantne sudske prakse, uključujući odluke Ustavnog suda i viših sudova, posebna se pozornost posvećuje procesnim jamstvima, osobito u odnosu na maloljetnike. Navedeno istraživanje doprinosi razumijevanju izazova učinkovite provedbe europskih standarda kaznenog pravosuđa u procesu europskih integracija Bosne i Hercegovine. Nadalje, dvobroj nudi pregledni znanstveni rad koautorskog tima prof. dr. Muamera Kavazovića, doc. dr. Edite Hasković, prof. dr. Marije Lučić-Ćatić i prof. dr. Dine Bajraktarević Pajević sa Univerzitetu u Sarajevu – Fakultetu za kriminalistiku, kriminologiju i sigurnosne studije pod naslovom „Kriminalistička vještačenja i standard ISO 17025 (studija slučaja Bosna i Hercegovina)“. U navedenom radu analizira se važnost akreditacije forenzičkih laboratorija u Bosni i Hercegovini prema standardu ISO 17025 u kontekstu složenog ustavnog i policijskog ustroja države. Primjenom analize sadržaja te teorijskih i empirijskih spoznaja ukazuje se na nužnost implementacije ovog standarda radi međunarodne prepoznatljivosti forenzičkih nalaza, jačanja njihove pouzdanosti u sudskim postupcima i ispunjavanja zahtjeva europskih integracija. U konačnici koautorski tim zaključuje da akreditacija predstavlja ključni preduvjet osiguranja objektivnosti i kvalitete forenzičkih vještačenja u kaznenim i građanskim postupcima. Naredni rad „Implementacijski izazovi Strategije za sprečavanje i suzbijanje zloupotrebe opojnih droga u Kantonu Sarajevo“ predstavlja pregledni znanstveni rad koautorskog tima prof. dr. Irme Deljkić, redovite profesorice na Univerzitetu u Sarajevu – Fakultetu za kriminalistiku, kriminologiju i sigurnosne studije, Admira Katice, ministra Ministarstva unutarnjih poslova Kantona Sarajevo i doc. dr. Adnana Fazlića, docenta na Univerzitetu u Sarajevu – Fakultetu za kriminalistiku, kriminologiju i sigurnosne studije u kojem se razmatraju izazovi provedbe Strategije za sprečavanje i suzbijanje zloupotrebe opojnih droga u Kantonu Sarajevo (2024.–2028.) u kontekstu složenosti suvremenih politika borbe protiv ovisnosti. Analiziraju se ključne prepreke implementacije, uključujući zakonodavnu fragmentiranost, ograničene resurse i nedostatnu međusektorsku koordinaciju, uz isticanje mogućih rješenja za povećanje učinkovitosti i održivosti strateških mjera u lokalnom okružju. U konačnici, dvobroj nudi stručni članak „Prikaz uređenja prostitucije u Švedskoj, Njemačkoj i Sloveniji s osvrtom na hrvatsko rješenje“ dr. sc. Pere Mihaljevića. Autor u radu analizira različite modele pravnog uređenja prostitucije u europskom kontekstu, s posebnim naglaskom na švedski abolicionistički model, njemački model legalizacije te slovenski pristup dekriminalizacije. Usporednom analizom ističu se prednosti i nedostaci pojedinih rješenja, uz zaključak da ne postoji jednostavan i univerzalno učinkovit model regulacije ove složene društvene pojave, dok aktualni hrvatski model kriminalizacije predstavlja tek jednu od mogućih opcija u traženju optimalnog normativnog okvira. Ovom prigodom također želim izraziti zahvalnost svim autorima i koautorima na dostavljenim radovima, recenzentima te članicama i članovima redakcije koji su svojim sugestijama i prijedlozima unaprijedili kvalitetu i omogućili publiciranje još jednog izdanja časopisa „Kriminalističke teme“. Nadam se da će čitateljice i čitatelji i u ovom broju pronaći interesantne i upotrebljive sadržaje. Glavna i odgovorna urednica Prof. dr. Marija Lučić-Ćatić
Krijumčarenje ljudi u krivičnom zakonodavstvu Bosne i Hercegovine i aktuelna migracijska kretanja
U ovom radu analizirat će se zakonodavstvo Bosne i Hercegovine kojim se reguliše krijumčarenje ljudi na represivnoj i preventivnoj razini. Poseban fokus stavljen je na slučajeve gdje su izvršioci sami migranti i strani državljani. U radu se istražuje sudska praksa i daju se pregledi prijavljenih i podnesenih izvještaja za krivično djelo krijumčarenja ljudi. Fenomen krijumčarenja postaje sve prisutniji u Evropi zbog tekuće izbjegličke krize, koja predstavlja značajan sigurnosni izazov. Bosna i Hercegovina, kao ključna tranzitna tačka, suočava se sa rastućim migracijskim pritiskom, a ekonomski faktori dodatno pogoršavaju problem. Iako je krijumčarenje ljudi zakonski kažnjivo, često se percipira kao humanitarna pomoć. Cilj rada je podići svijest i predložiti mjere za njegovo suzbijanje, s naglaskom na dokazivanje umiješanosti trećih lica radi lične koristi.
Analiza medijskog izvještavanja o radikalizmu, ekstremizmu i terorizmu u Bosni i Hercegovini u periodu od 2015. do 2022. godine
Rad analizira medijsko izvještavanje o Bosni i Hercegovini (BiH) od 2015. do 2022. godine, s fokusom na radikalizam, ekstremizam i terorizam. Ustanovljeno je da mediji često koriste senzacionalističke naslove i neprovjerene tvrdnje, što dovodi do stigmatizacije etničkih i vjerskih grupa. Također, politička instrumentalizacija medija pridonosi širenju dezinformacija i političke propagande. Nedostatak kritičke analize i provjere činjenica u izvještavanju dodatno pogoršava situaciju. Rad naglašava važnost objektivnog i uravnoteženog izvještavanja kako bi se izbjegle predrasude, širenje dezinformacija te promicao miran suživot i razumijevanje u društvu.
Pametni gradovi za smanjenje rizika od katastrofa: korištenje tehnologije i inovacija za otporno urbano okruženje
vaj rad istražuje ulogu pametnih gradova u korištenju tehnologije i inovacija za smanjenje rizika od katastrofa (DRR) za stvaranje otpornog urbanog okruženja. Sa sve većom zastupljenošću urbanizacije i eskalirajućim prijetnjama koje predstavljaju prirodne katastrofe i katastrofe uzrokovane ljudskim djelovanjem, potreba za integriranjem pametnih rješenja u strategije za smanjenje rizika od katastrofa postala je ključna. Ovo istraživanje rješava jaz u postojećoj literaturi ispitujući specifične načine na koje pametni gradovi mogu doprinijeti naporima za smanjenje rizika od katastrofa i poboljšati otpornost gradova. Cilj ove studije je istražiti kako integracija tehnologije i inovacija može poboljšati smanjenje rizika od katastrofa u pametnim gradovima. Istraživačko pitanje se fokusira na identifikaciju ključnih tehnoloških napretka i pristupa koji se mogu iskoristiti za ublažavanje rizika od katastrofa i poboljšanje urbane spremnosti. Istraživački pristup uključuje sveobuhvatan pregled i analizu postojeće literature, studija slučaja i najbolje prakse u oblasti pametnih gradova i smanjenja rizika od katastrofa. Ključna poruka ovog istraživanja je da usvajanje pametnih tehnologija i inovativnih pristupa u urbanim sredinama ima potencijal da značajno poboljša rezultate smanjenja rizika od katastrofa i izgradi otporne gradove. Nalazi ističu važnost prikupljanja, analize i korišćenja podataka u realnom vremenu za sisteme ranog upozoravanja, procenu rizika i reagovanje u vanrednim situacijama. Osim toga, studija naglašava ulogu angažmana građana, praćenja u zajednici i participativnih pristupa u promoviranju otpornosti i osiguravanju djelotvornosti mjera za smanjenje rizika od katastrofa. Značaj ovih otkrića leži u njihovom doprinosu oblastima urbanog planiranja, upravljanja katastrofama i tehnološke integracije. Ističući potencijalne prednosti i izazove implementacije rješenja pametnih gradova za smanjenje rizika od katastrofa, ovo istraživanje pruža vrijedan uvid kreatorima politike, urbanističkim planerima i praktičarima. Studija naglašava potrebu za zajedničkim naporima među vladinim agencijama, akademskim krugovima i dobavljačima tehnologije kako bi se razvile holističke strategije koje iskorištavaju puni potencijal pametnih tehnologija u stvaranju otpornog i održivog urbanog okruženja. U zaključku, ovo istraživanje naglašava transformativnu ulogu pametnih gradova u DRR-u, pokazujući potencijal tehnologije i inovacija u ublažavanju rizika od katastrofa i jačanju otpornosti gradova. Nalazi naglašavaju važnost inkorporiranja pametnih rješenja u procese urbanog planiranja, okvire politike i inicijative za angažman zajednice. Usvajanjem proaktivnog i integrisanog pristupa smanjenju rizika od katastrofa, gradovi mogu efikasno odgovoriti na katastrofe i oporaviti se od njih, stvarajući na kraju sigurnije i održivije urbano okruženje za svoje stanovnike.
Fast Thinking, Bad Decisions: Cognitive Biases in Intelligence-Led Policing
Intelligence-led policing (ILP) is a strategic approach that uses data to improve decision-making and resource allocation within law enforcement. However, cognitive biases that influence analysis, judgement, and planning can compromise its effectiveness. Although ILP is based on systematic methodologies, there is a lack of research on the psychological factors that hinder its success. This study addresses this gap by using dual-process theory to explore how fast, instinctive thinking (System 1) and careful, logical thinking (System 2) work together in important policing situations. A literature review identifies common biases, such as confirmation bias, anchoring, overconfidence, and the availability heuristic, and illustrates their impact on intelligence analysis, operational decisions, resource allocation, and relations between the police and community. To mitigate these biases, this study suggests employing structured analytic techniques, decision-support tools, and specialised training to promote reflective thinking. This study particularly examines the challenges of implementing these strategies in resource-limited countries such as Bosnia and Herzegovina, as well as in the Western Balkan region. By incorporating cognitive insights into ILP frameworks, law enforcement agencies can develop robust, equitable, and effective practices. This research contributes to evidence-based policing by highlighting the importance of addressing human judgement errors within intelligence systems.
China’s Role in Bosnia and Herzegovina’s Critical Infrastructure Development and Security
The importance of critical infrastructure emphasizes the need for their protection and makes that topic an important national and international concern as well. Bosnia and Herzegovina is in a complex position regarding the Chinese Belt and Road Initiative project, thus requiring a very meticulous analysis of the security aspects of critical infrastructure. Critical infrastructure protection task requires coordination and collaboration of all stakeholders, beginning with infrastructure owners and operators and including various public and private organizations and institutions, companies, technology vendors, etc. Besides the common elements that define bilateral relations between China and any partner in BRI, there are specific geopolitical, security and financial components to be taken into consideration for analysis. This study is focused on critical infrastructure with the purpose of providing an initial security assessment of CI in the BiH within the framework of security risk analysis related to Chinese projects and investments. Hence, the study pinpoints key topics for further influence analysis and presents the key elements of the critical infrastructure risk assessment and resilience.
Analiza forenzičkih istraga bacillus anthracis kroz povijest: evolutivni trendovi
Vid biološkog ratovanja, koje koristi biološko oružje poznato je već tisućama godina, a upotreba bioloških agensa kao instrumenta ratovanja korištena je s ciljem izazivanja straha i prouzrokovanja štete kako kod ljudi, tako i kod životinja. Upotreba bakterije Bacillus anthracis smatrana je kao bolest ljudi koji rade u tvornicama vune, sve do 2001. godine kad je u Sjedinjenim Američkim Državama (SAD) upotrebljena kao bioterorističko oružje. Upravo ta godina, označila je prekretnicu u forenzičkoj struci i identifikaciji ovog oblika biološkog agensa. Stoga je svrha ovog rada analizirati slučajeve upotrebe Bacillus anthracis kao bioterorističkog oružja i dati osvrt na forenzičko postupanje u slučaju njegove identifikacije. Analizom slučajeva upotrebe Bacillus anthracis kao bioterorističkog oružja od 2001. utvrdili smo da je od ukupno 125.000 uzoraka identificirano 22 slučaja, od kojih je 11 bilo inhalacijskog oblika i 11 kožnog oblika. Uzorci su obrađeni u laboratorijima i u Centrima za kontrolu i prevenciju bolesti u SAD-u. Analiza je obuhvatila dvije skupine. Prva skupina je bila stanovništvo južne Floride, New Yorka i New Jerseya koji su bilježili 9 žrtava, od kojih je 7 s kožnim oblikom antraksa i 2 s inhalacijskim oblikom. Druga skupina je bila stanovništvo u Washingtonu, D.C., New Yorku, New Jerseyu, Pennsylvaniji, Connecticutu, Marylandu i Virginiji s 13 zabilježenih slučajeva, od kojih je 9 bio inhalacijski oblik. Analiza je utvrdila da inhalacijski oblik ima najveću stopu smrtnosti. Stoga je jako važno u forenzičkom postupku utvrditi protokole za sigurno postupanje u slučaju sumnje na upotrebu Bacillus anthracis kao bioterorističkog oružja.
Investigating Murderers Along a Victim Continuum: An Analysis of Single and Multiple Killers
Traditional criminological classifications of murderers into discrete types—such as single- event killers and serial killers—may obscure a deeper understanding of homicidal behavior. This study investigates whether murderers exist along a behavioral continuum rather than in separate categories. Using a simulated dataset modeled after U.S. homicide statistics and known serial killer data, we examined the distribution of victim counts among 100,000 hypothetical offenders. Our analysis applied a power-law model to assess the frequency decay as victim counts increased. Results reveal a steep decline in offender frequency with higher victim counts, suggesting that multiple homicides are an extension of general homicidal behavior rather than a distinct phenomenon. These findings challenge rigid forensic typologies and imply the need for more nuanced approaches in criminal profiling and violence prevention.
Poštovani čitatelji, zadovoljstvo mi je predstaviti prvi dvobroj „Kriminalističkih tema“ za 2025. godinu, koji sadržajno obuhvaća sedam iznimno interesantnih znanstvenih i stručnih radova iz domena kriminalistike, kriminologije i sigurnosnih studija čime se osigurava kontinuitet u objavljivanju radova koji proširuju znanstvene spoznaje te inoviraju promišljanja o već etabliranim temama. U ovom broju se pred vama nalazi izvorni znanstveni rad Shun L. Carroll, D.D.S., Ed.M. sa Univerziteta u Buffalu, pod naslovom „Investigating Murderers Along a Victim Continuum: An Analysis of Single and Multiple Killers“. U navedenom radu ispituje se postojanje kontinuuma u ponašanju ubojica, umjesto razdvajanja na stroge tipologije poput „običnih“ i serijskih ubojica. Provedena analiza ukazuje na to da su višestruka ubojstva produžetak općeg homicidnog ponašanja, što dovodi u pitanje tradicionalne forenzičke klasifikacije i upućuje na potrebu za nijansiranijim pristupima u profiliranju i prevenciji nasilja. Naredni rad predstavlja pregledni znanstveni rad magistrice farmacije Romane Šuman, pod naslovom „Analiza forenzičkih istraga Bacillus anthracis kroz povijest: evolutivni trendovi“. Svrha ovog rada je analiza slučajeva upotrebe Bacillus anthracis kao bioterorističkog oružja i kreiranje osvrta na forenzičko postupanje u slučaju njegove identifikacije. U ovom radu, temeljem analize slučajeva upotrebe Bacillus anthracis kao bioterorističkog oružja od 2001. godine, autorica je utvrdila da inhalacijski oblik ima najveću stopu smrtnosti te da je stoga od iznimne važnosti u forenzičkom postupku utvrditi protokole za sigurno postupanje u slučaju sumnje na upotrebu Bacillus anthracis kao bioterorističkog oružja. Potom slijedi pregledni znanstveni rad „China’s role in Bosnia and Herzegovina’s critical infrastructure development and security“ koautora Jasmina Ahića, redovitog profesora i dekana Univerziteta u Sarajevu - Fakulteta za kriminalistiku, kriminologiju i sigurnosne studije i Kenana Hodžića, docenta na Univerzitetu u Sarajevu - Fakultetu za kriminalistiku, kriminologiju i sigurnosne studije. U radu koautorski tim ističe da se Bosna i Hercegovina, u kontekstu kineske inicijative „Pojas i put“, nalazi u složenoj poziciji koja zahtijeva temeljitu sigurnosnu analizu kritične infrastrukture. Istraživanje pruža početnu procjenu sigurnosnih rizika povezanih s kineskim projektima i ulaganjima, ističe ključne elemente procjene rizika i otpornosti kritične infrastrukture te otvara prostor za daljnje analize utjecaja. Nadalje, dvobroj nudi pregledni znanstveni rad „Fast thinking, bad decisions: cognitive biases in intelligence-led policing“ autora Adnana Fazlića, docenta na Univerzitetu u Sarajevu - Fakultetu za kriminalistiku, kriminologiju i sigurnosne studije. U radu autor, polazeći od teorije dvostrukog procesa, analizira utjecaj kognitivnih pristranosti poput potvrđujuće pristranosti, sidrenja, pretjeranog samopouzdanja i heuristike dostupnosti na učinkovitost modela policijskog rada utemeljenog na obavještajnim podacima (ILP). Dvobroj nadalje donosi stručni članak Edina Garaplije, doktora znanosti iz oblasti sigurnosti i predsjednika naučnog savjeta INZA-e i Sare Prgude, magistarice ekonomije, generalne sekretarice Asocijacije za upravljanje rizicima AZUR, pod naslovom „Pametni gradovi za smanjenje rizika od katastrofa: korištenje tehnologije i inovacija za otporno urbano okruženje“. U radu se istražuje uloga pametnih gradova u primjeni tehnologije i inovacija za smanjenje rizika od katastrofa (DRR) za stvaranje otpornog urbanog okruženja te naglašava transformacijska uloga pametnih gradova u DRR-u, pokazujući potencijal tehnologije i inovacija u ublažavanju posljedica od katastrofa i jačanju otpornosti gradova. Naredni rad predstavlja stručni članak samostalne istraživačice Amre Čengić, pod naslovom „Analiza medijskog izvještavanja o radikalizmu, ekstremizmu i terorizmu u Bosni i Hercegovini u periodu od 2015. do 2022. godine“. Autorica u radu analizira medijsko izvještavanje o Bosni i Hercegovini u tom razdoblju, s fokusom na radikalizam, ekstremizam i terorizam te u konačnici naglašava važnost objektivnog i uravnoteženog izvještavanja kako bi se izbjegle predrasude, širenje dezinformacija te promicao miran suživot i razumijevanje u društvu. U konačnici dvobroj nudi stručni članak „Krijumčarenje ljudi u krivičnom zakonodavstvu Bosne i Hercegovine i aktuelna migracijska kretanja“ autora Elvedina Omerhodžića, stručnog suradnika Tužilaštva BiH. U radu autor analizira zakonodavni okvir Bosne i Hercegovine u pogledu krijumčarenja ljudi, s posebnim naglaskom na sudsku praksu i slučajeve u kojima su izvršioci sami migranti i strani državljani. Ovom prigodom želim izraziti zahvalnost svim autorima i koautorima na dostavljenim radovima, recenzentima, kao i članovima Redakcije koji su svojim sugestijama i prijedlozima unaprijedili kvalitetu i omogućili publiciranje još jednog izdanja časopisa „Kriminalističke teme“. Nadam da će čitatelji i u ovom broju pronaći interesantne i korisne sadržaje. Glavna i odgovorna urednica Prof. dr. Marija Lučić-Ćatić
Prikaz knjige „Bosna i Hercegovina – 30 godina od sticanja nezavisnosti“ autora akademika Mirka Pejanovića, UMHIS, 2023.
Zločin nad zločinima, kako se često referira na zločin genocida, kao najteži oblik zločina poznat čovjeku, česta je tema rasprava u međunarodnim krugovima (naučnim, političkim, diplomatskim) i to, mahom najviše, strana koje imaju neki subjektivni odnos ili vezu sa stranom koja je formalno ili neformalno optužena ili okrivljena za navedeni zločin. Rasprave se bave tumačenjem materijalne strane, odnosno bića krivičnog djela genocida, ali i procesnom stranom u odnosu na stvarne događaje koji imaju karakter genocida i koji su imali svoj sudski epilog, bilo na međunarodnim ili sudovima pojedinih država. U procesnom smislu, obzirom da je postupak suđenja javan, argumentacija završava na špekulacijama i pokušajima diskreditacije međunarodnih sudova u političkom smislu i neargumentovanim tvrdnjama da genocid nije dokazan, uprkos pravosnažnim sudskim presudama i enormnoj dokaznoj građi koja je potpuno dostupna široj javnosti. Sa materijalnog aspekta, rasprave se kreću u smjeru elemenata bića krivičnog djela genocida, kroz prizmu pojedinog slučaja, a u cilju isključenja jednog ili više elemenata kako bi se dokazalo nepostojanje, ili barem dovelo u pitanje postojanje, krivičnog djela genocida. Namjera, kao jedan od dva elementa umišljaja, (drugi jeste svijest) koji je bitan element bića krivičnog djela genocida, jeste predmetom ovakvih rasprava. Pojedine rasprave sadrže brojne navode koji zaslužuju osvrt, ali usljed ograničenosti prostora te imajući u vidu prirodu i svrhu ovog rada, nismo u mogućnosti adresirati se svim njima. Bez želje da ukazujemo na eventualnu tendencioznost ovakvih rasprava, obzirom da uključuju genocid izvršen u Bosni i Hercegovini tokom oružanog sukoba 1992-1995, ovim radom ćemo analizirati dvije zanimljive tvrdnje, prvu - da je namjera presudan element za postojanje krivičnog djela – zločina genocida, te drugu – da za dokazivanje genocida nije dovoljno da su žrtve pripadnici jedne određene grupe, sa posebnim akcentom na kontekst krivičnog zakonodavstva Srbije i međunarodnog prava.
Izgubljeni u prijevodu: rizici u postupku ispitivanja osumnjičenih i saslušanja svjedoka posredstvom tumača
kaz osumnjičene osobe i svjedoka imaju krucijalan značaj u krivičnom postupku, zbog čega se posebna pažnja pridaje njihovoj pouzdanosti i vjerodostojnosti. Iskazi se obično pribavljaju u okviru dokaznih radnji ispitivanja osumnjičenog/saslušanja svjedoka, što podrazumijeva direktnu konverzaciju između istražitelja i osumnjičene osobe ili svjedoka. Kada osumnjičena osoba, odnosno svjedok ne govori jezik na kojem se ispituje/saslušava, odvijanje konverzacije ovisi o angažmanu tumača za jezik. Netačno tumačenje može povećati rizik da iskaz osumnjičene osobe/svjedoka bude pogrešno shvaćen, što se direktno reflektira na pouzdanost i vjerodostojnost pribavljenog dokaza. Nadalje, tumač može promijeniti dinamiku konverzacije i odnos između istražitelja i osumnjičene osobe/svjedoka. S rastućom potrebom da se tumači angažiraju u postupku pribavljanja iskaza osumnjičene osobe/svjedoka, recentna naučna istraživanja imaju za cilj razumjeti povezane rizike. U ovom se radu daje pregled ključnih zaključaka prethodnih naučnih istraživanja, s fokusom na kriminalističko-taktičke i psihološke aspekte ispitivanja osumnjičenih osoba ili saslušanja svjedoka posredstvom tumača. Nalazi su analizirani korištenjem Principa učinkovitog intervjuiranja („Méndezova načela“). Također, u radu su postavljena pitanja za buduća naučna istraživanja i date preporuke za angažman tumača u kriminalističkim istragama.
Uticaj društveno-političkih kriza na otpornost kritičnih subjekata - studija slučaja “Bosna i Hercegovina”
Bosna i Hercegovina je zemlja bogata prirodnim bogatstvima i geostrateški pozicionirana u srcu Balkana (heartland), koja je kroz svoju burnu i inspirativnu historiju bila željeni cilj različitih osvajačkih imperija, od starih Rimljana, preko Osmanlija, Austrougara, Nijemaca pa sve do najbližih komšija. Na tom svom putu izgradnje hiljadugodišnje državnosti, pogađale su je različite društveno-političke krize koje su ostavile traga i po pravilu usporavale njen ekonomski rast i samoodrživost kako društveno-političkog sistema, tako i opšteg stanja sigurnosti njenih kritičnih subjekata i infrastruktura. U svojim različitim stadijima državnosti i državotvornosti, Bosna i Hercegovina se suočavala i sa različitim vrstama ugroza, od pasivnog do aktivnog otpora, od čestih buna pa sve do otvorenih ratova i suprotstavljanja osvajačima i uzurpatorima svojeg teritorija i svojih bogatstava. Sagledavajući svoju historiju, učimo od naših predaka, pripremajući se na bazi njihovog iskustva za moderne izazove današnjice. Naučnicima, istraživačima i praktičarima je od velikog značaja primjena analitičko – sintetičkih i opšte – društvenih metode prikupljanja podataka, kako bi se pravilno postavili prema definisanju problema i ciljeva istraživanja, te određenju metodologije kojom će doći do efikasnih i primjenjivih rješenja zadovoljavajući društvene i naučne ciljeve. Analizirajući problematiku određenja i ustroja oblasti zaštite kritičnih subjekata i infrastruktura, ne možemo a da ne primjetimo jedan od najvećih ugroza vitalnih žila kucavica unutar bosanskohercegovačkog društva, a to je njegovo složeno društveno-političko uređenje i uticaj koje kao takvo generiše na sve segmente održivosti i sigurnosti. Ovim radom se daje doprinos razvoju i jačanju preventivne sigurnosne svijesti svih onih koji će se u budućnosti baviti jačanjem kapaciteta zaštite kritičnih subjekata u Bosni i Hercegovini.
Sexual Harassment at Universities in North Macedonia: Victimization, Strain, and Negative Emotions
Universities being autonomous should be able to guarantee free speech, and everyone should feel safe from any type of harm there. But as every area of social life, also academia is not immune to criminal acts, including sexual harassment. During 2021 and 2022 the authors have conducted research about sexual harassment at Macedonian universities. This paper discusses the third part (victimization and negative emotions) of that research. The research included 330 students from public and private universities in North Macedonia. The goal of the research was to analyze whether students know what sexual harassment is, whether they can recognize it, and if and how often sexual harassment happens at Macedonian universities. The results have shown that sexual harassment is happening at Macedonian universities, victims choose not to report it to authorities, but they talk about their experience to their parents or friends. And that in most cases has happened in professors’ offices and in the lecture halls.
Socijalno neprihvatljiva ponašanja iz perspektive mračne trijade
Cilj sprovedenog istraživanja bio je ispitati odnos crta ličnosti tzv. Mračne trijade i socijalno neprihvatljivih ponašanja. Prigodni uzorak (N=141) starosti od 18 do 30 godina (M=23.80, SD=2.58) pri čemu je 68.1% ispitanika ženskog spola, ispitan je pomoću instrumentarija sastavljenog od Skale socijalno neprihvatljivih ponašanja i Kratkog upitnika Mračne trijade, a ispitivanjem su obuhvaćene osobe s prebivalištem na području Unsko-sanskog kantona. Rezultati ovog istraživanja pokazuju da postoji statistički značajna povezanost između crta mračne trijade i socijalno neprihvatljivih ponašanja te da su muškarci skloniji ispoljavanju socijalno patoloških ponašanja u odnosu na žene.
Poštovane čitateljice i čitatelji, osobito mi je zadovoljstvo predstaviti drugi dvobroj „Kriminalističke teme“ za 2024. godinu, koji sadrži pet iznimno interesantnih znanstvenih i stručnih radova iz domena kriminalistike, kriminologije i sigurnosnih studija te jedan prikaz knjige. Ovaj dvobroj započinje izvornim znanstvenim radom „Socijalno neprihvatljiva ponašanja iz perspektive mračne trijade“ koautorica Dijane Sulejmanović i Ajle Bajrić sa Univerziteta u Bihaću. U radu su prezentirani rezultati istraživanja koje je provedeno sa ciljem ispitivanja odnosa crta ličnosti tzv. Mračne trijade i socijalno neprihvatljivih ponašanja na prigodnom uzorku. Rezultati navedenog istraživanja pokazuju da postoji statistički značajna povezanost između crta mračne trijade i socijalno neprihvatljivih ponašanja te da su muškarci skloniji ispoljavanju socijalno patoloških ponašanja u odnosu na žene. Dvobroj potom donosi izvorni znanstveni rad „Sexual harassment at universities in North Macedonia: victimization, strain, and negative emotions“ koautora Angeline Stanojoska, Ivone Shushak Lozanovska i Icea Ilijevskog, profesora na Pravnom fakultetu Univerziteta „Sv. Kliment Ohridski iz Bitole. Koautorski tim u navedenom radu prezentira rezultate istraživanja o učestalosti seksualnog uznemiravanja, znanju studenata o tome što je seksualno uznemiravanje te o njihovoj osposobljenosti da isto prepoznaju. Naredni rad predstavlja pregledni znanstveni rad „Uticaj društveno-političkih kriza na otpornost kritičnih subjekata - studija slučaja Bosna i Hercegovina” autora Edina Garaplije, predsjednika znanstvenog savjeta INZA Group u kojem autor vrši analizu određenja i ustroja oblasti zaštite kritičnih subjekata i infrastruktura kroz prizmu složenog društveno-političkog uređenja Bosne i Hercegovine. Potom slijedi pregledni znanstveni rad Adnana Fazlića, docenta, Univerziteta u Sarajevu - Fakulteta za kriminalistiku, kriminologiju i sigurnosne studije i Irme Deljkić, redovite profesorice, Univerziteta u Sarajevu - Fakulteta za kriminalistiku, kriminologiju i sigurnosne studije pod naslovom „Izgubljeni u prijevodu: rizici u postupku ispitivanja osumnjičenih i saslušanja svjedoka posredstvom tumača“. U ovom radu koautorski tim daje pregled ključnih zaključaka prethodnih znanstvenih istraživanja, s fokusom na kriminalističko-taktičke i psihološke aspekte ispitivanja osumnjičenih osoba ili saslušanja svjedoka posredstvom tumača. U radu su, također, postavljena pitanja za buduća znanstvena istraživanja i date preporuke za angažman tumača u kriminalističkim istragama. Naredni rad „Genocid: umišljaj i žrtva“ predstavlja stručni rad autora Sadmira Teskeredžića u kojem autor analizira dvije zanimljive tvrdnje, prvu - da je namjera presudan element za postojanje kaznenog djela – zločina genocida, te drugu – da za dokazivanje genocida nije dovoljno da su žrtve pripadnici jedne određene grupe, sa posebnim akcentom na kontekst kaznenog zakonodavstva Srbije i međunarodnog prava. U konačnici dvobroj nudi prikaz knjige „Bosna i Hercegovina – 30 godina od sticanja nezavisnosti“ autora akademika Mirka Pejanovića koji je priredila redovita profesorica Univerziteta u Sarajevu - Fakulteta za kriminalistiku, kriminologiju i sigurnosne studije Lada Sadiković. I ovom prigodom želim izraziti zahvalnost svim autoricama i autorima te koautoricama i koautorima na dostavljenim radovima, recenzenticama i recenzentima te članicama i članovima Redakcije koji su svojim sugestijama i prijedlozima unaprijedili kvalitetu i omogućili publiciranje još jednog izdanja časopisa „Kriminalističke teme“. Nadam se da će čitateljice i čitatelji i u ovom broju pronaći interesantne i upotrebljive sadržaje. Glavna i odgovorna urednica Prof. dr. Marija Lučić-Ćatić
Crime Scene Investigation and Reconstruction – Criminal Procedure and Criminalistics Aspects in North Macedonia
With the beginning of the criminal procedure, in its first part of the preliminary procedure stage (pre-investigative and investigative), legally relevant facts are determined through evidentiary means, by which we mean sources from which the evidence bases are obtained. The crime scene investigation and reconstruction are integral parts of the evidentiary actions system that are applied within the frame- work of criminal and criminal proceedings with the aim of efficient and effective research, elucidation, and proof of the criminal event. The crime scene investigation is a systematic action by which, by the provisions of the law, objects, traces, and other circumstances important for clarifying the criminal legal event are taken, expertly processed, and in the crime scene investigation documentation registered, and fixed. Crime scene reconstruction is determining or eliminating the events and actions that occurred at the crime scene through analysis of the crime scene pattern, the location and position of the physical evidence, and the laboratory examination of the physical evidence. Reconstruction involves the systematic study of related infor- mation and the logical formulation of a theory.
Money Laundering and Terrorism Financing in Bosnia and Herzegovina: A Review of the Legislative Framework and Current Situation
Prema najnovijem izvještaju Globalne Inicijative o nelegalnim finansijskim tokovi- ma, procjenjuje se da pranje novca u Bosni i Hercegovini doseže vrijednost od 400 miliona do milijardu eura. Iako su komponente nelegalnih finansijskih tokova pod uticajem različitih faktora, glavni fokus je na pranju novca kroz finansijski sistem. Izražena korupcija, kako se ističe u međunarodnim izvještajima, zahtijeva odlučniji odgovor na korupciju, ali i organizovani kriminal, posebno u kontekstu pranja novca. Krivični zakoni na državnom, entitetskom i nivou Brčko Distrikta definiraju krivič- no djelo pranja novca. Zakon o sprečavanju pranja novca i finansiranju terorističkih aktivnosti u Bosni i Hercegovini jasno propisuje radnje za sprječavanje i otkrivanje pranja novca, identifikaciju obveznika i njihovih dužnosti, nadležnosti Finansijsko- obavještajnog odjela (FOO) i međuinstitucionalnu saradnju, sve s ciljem sprečavanja pranja novca i finansiranja terorističkih aktivnosti. Prema različitim procjenama i mišljenjima stručnjaka, potrebne su izmjene ovog zakona kako bi Bosna i Hercego- vina bila efikasnija u suočavanju s ovim problemom. Procjene rizika od pranja novca i prijetnje organiziranog kriminala u Bosni i Hercegovini identificiraju metode pranja novca, ali i nedostatke u praksi koje treba identificirati. Državna agencija za istrage i zaštitu objavila je statističke podatke i tipologiju pranja novca za 2021. godinu, iden- tificirajući načine na koje se novac stečen kriminalnim radnjama pokušava legalno ubaciti u finansijski sistem, ali i legalizirati kroz kupovinu nekretnina, skupocjenih vozila, kao i korištenje kriptovaluta.
Pomoć i podrška žrtvama terorizma - međunarodni standardi
Prema dostupnim podacima sigurnosnih agencija i rezultatima istraživanja, tero- rizam predstavlja vodeći sigurnosni izazov širom svijeta, kao jedan od najsloženijih, najizazovnijih i najopasnijih političko-sigurnosnih fenomena. Terorističke organizacije ili grupe, svoje destruktivne aktivnosti usmjeravaju na civilne ciljeve kako bi nanijele gubitke, izazvale strah i nesigurnost među stanovništvom te kako bi poslale poruke vladama o važnosti ispunjenja svojih radikalnih ciljeva. Zbog terorističkih napada velikih razmjera širom svijeta s početka XXI vijeka, borba protiv terorizma pobuđuje sve veću svijest stručne javnosti, a s tim u vezi pomoć i podrška žrtvama terorizma zauzimaju sve više mjesta i pažnje kako u međunarodnim instrumentima tako i domaćem zakonodavstvu država. U teoriji postoji na destine definicija terorizma ali ne i jedinstvena i usaglašena. Uvidom u veliki broj definicija kreiranih od strane međunarodnih organizacija i akademske zajednice možemo zaključiti da sve definicije imaju najmanje tri glavne zajedničke karakteristike: namjeru prouzročenja smrti ili ozbiljne tjelesne ozljede te oštećenje imovine, mete su često nasumične odabrane osobe, posebno civili, sa svrhom da se zastraši stanovništvo ili prisili vladu ili međunarodnu organizaciju da učini ili da se suzdrži od činjenja nekog djela. Kao što je teško postići konsenzus oko definicije terorizma, također se čini problematičnim definisati pojam ‘žrtve’ u kontekstu terorističkih napada. Postoje tri glavna pitanja i područja za analizu i izučavanje u oblasti pomoći i podrške žrtvama terorizma: specifične potrebe žrtava terorizma, razlike u učinku različitih oblika terorizma na žrtve te pitanje da li specifičnost napada zaslužuje različite pristupe žrtvi.
Uporaba vatrenog oružja na poslovima privatne zaštite
Ukupne aktivnosti privatne zaštite prilikom zaštite osoba i imovine se u najvećem broju slučajeva tretiraju u kontekstu preventivnih zaštitnih aktivnosti, iako je ne- posrednim izvršiteljima poslova privatne zaštite dan dio i represivnih ovlasti i to primarno u slučaju potrebe zaštite vlastitog života i/ili osobe koja je predmet zaštite prilikom obavljanja navedenih poslova. No, uporaba navedenih zaštitarskih ovlasti iz kategorije sredstava prisile, počevši od uporabe tjelesne snage, (raspršivača do- zvoljenih neškodljivih tvari, sredstava za vezivanje), preko zaštitarskog psa, pa sve do uporabe vatrenog oružja u praksi često rezultira nizom prateće problematike u slučajevima kad do primjene navedenih ovlasti od strane zaštitara doista i dođe. U tom kontekstu dakako najveći dio navedene problematike otpada na uporabu vatrenog oružja kao najsnažnijeg represivnog sredstva koje zaštitar ima na raspola- ganju prilikom odbijanja istodobnog i protupravnog napada na vlastiti integritet ili osobu koja je predmet zaštite. Slijedom prethodno navedenoga, kao i općeg tuma- čenja prema kojemu ovlasti privatnih zaštitara suštinski proizlaze iz tkz. „građanskih ovlasti“ (nužne obrane, krajnje nužde i građanskog uhićenja) koje načelno ima i sva- ki građanin, u radu koji slijedi analizirano je normativno uređenje vezao uz uporabu vatrenog oružja od strane zaštitara u Republici Hrvatskoj, Bosni i Hercegovini, Repu- blici Srbiji i Republici Sloveniji, te pritom dati odgovoriti na istraživačko pitanje, da li navedena zakonska rješenja kojima se normira rad zaštitara samim neposrednim izvršiteljima privatne zaštite daju primjerenu ovlast za izvršenje poslova privatne zaštite i/ili ih u konačnici u određenoj mjeri sputavaju i stigmatiziraju u odnosu na najšire građanske ovlasti prilikom obrane od napada. U tom kontekstu proanaliziran je i posljednji događaj u noćnom klubu Ritz u Zagrebu (od 22.04.2023.), u kojem je postupanje zaštitara i odbijanje napada uz uporabu vatrenog oružja, (u ovom tre- nutku) okarakterizirano kao kazneno djelo ubojstva, a ne uporaba vatrenog oružja prilikom obavljanja poslova privatne zaštite sa smrtnom posljedicom.
Prestupničko ponašanje mladih: preliminarni rezultati četvrte međunarodne studije o samoprijavljenom prestupništvu (ISRD4) u Bosni i Hercegovini
Istraživanje pod nazivom Međunarodna studija o samoprijavljenom prestupništvu djece (eng. International Self-Reported Delinquency Study – ISRD) je komparativno istraživanje o prestupništvu i viktimizaciji djece i mladih koje se provodi na međunarodnom nivou. Ova studija pokrenuta je 1992. godine, nakon čega je istraživanje ponovljeno još u tri kruga, uključujući i posljednji koji se realizuje u periodu 2020. – 2022. godine u preko 50 država koje u njemu učestvuju. Studija se provodi kroz anketiranje učenika uzrasta od 13 do 17 godina (uzorak u školama). Studija je u Bosni i Hercegovina provedena u drugom (ISRD2: 2006. godina) i trećem krugu (ISRD3: 2016. godina) u kojem se primjenjivao nacionalni reprezentativni uzorak. U posljednjem, četvrtom krugu (ISRD4) u Bosni i Hercegovini je istraživanje prove- deno u Sarajevu i Bihaću, u kojima su se u odabranim školama podaci prikupljali u pe- riodu april – decembar 2022. godine. Podaci su prikupljeni putem ankete provedene u većini kroz online upitnik, a u manjem broju škola zbog nedostatka tehničkih uslova anketa je provedena metodom papir-olovka. Ova referentna studija o prestupništvu i viktimizaciji djece i mladih ima dva osnovna cilja. Prvi cilj je usmjeren na uočavanje i upoređivanje razlika, sličnosti i trendova u prestupima i viktimizaciji između država koje učestvuju u studiji. Drugi cilj studije je istražiti i testirati teorijska pitanja vezana za maloljetničko prijestupničko ponašanje i viktimizaciju, zadržavajući pritom pažnju na mogućnost korištenja rezultata studije za izradu i realizaciju politika u ovoj oblasti.
Samoprijavljeno prestupništvo mladih u ruralnim sredinama Bosne i Hercegovine
Pitanje sigurnosti u ruralnim područjima Bosne i Hercegovine rijetko je u fokusu kriminoloških istraživanja, čime se u drugi plan stavlja pitanje socijalne kontrole kri- minaliteta u njenim brojnim naseljenim mjestima. Koristeći se podacima prikupljenim u okviru Međunarodne studije o samoprijavljenom prestupništvu 3 (eng. International Self-Report Delinquency Study 3), u ovom radu namjeravaju se osvijetliti obilježja samprijavljenog prestupništva mladih u ruralnim sredinama Bosne i Hercegovine. Fenomenološke karakteristike prestupničkog ponašanja među učenicima završnih razreda osnovnih škola izdvojit će se iz statističkih podataka prikupljenim kroz navedeno istraživanje. U odnosu na definisani predmet ovog rada, posebno će biti naglašene provjere vari- jabli nastalih na postavkama teorije socijalne kontrole i socijalnih veza, koje trebaju pokazati u kojoj mjeri tradicionalnija i značajno kohezivnija sredina ima ulogu u od- vraćanju od prestupništva najmlađih članove zajednice. Ovim radom ukazali su se temeljni pokazatelji fenomenologije ove pojave, a posebno se ističu pokazatelji ponašanja s elementima nasilja, imovinskom prestupništvu, grupnom prestupništvu te pojavnim oblicima zabranjenog ponašanja u vezi s informacijsko-komunikacijskim tehnologijama i zloupotrebom alkohola i droga. Temeljem rezultata provedenih analiza, ovim radom želi se obogatiti fond podataka o ovoj pojavi, čime bi se mogle unaprijediti smjernice i preporuke za institucije nadležne za razvijanje i provođenje preventivnih programa usmjerenih na suprotstavljanje prestupničkom ponašanju učenika u osnovnim školama u Bosni i Hercegovini.
Poštovane čitateljice i čitatelji, zadovoljstvo mi je predstaviti prvi dvobroj „Kriminalističke teme“ za 2024. godinu, koji sadržajno obuhvaća šest iznimno interesantnih prethodnih saopćenja, znanstvenih i stručnih radova iz domena kriminalistike, kriminologije i sigurnosnih studija čime se osigurava kontinuitet u objavljivanju radova kojima se proširuju znanstvene spoznaje te inoviraju promišljanja o već etabliranim temama. U ovom broju se pred vama nalazi izvorni znanstveni rad redovitih profesora Univerziteta u Sarajevu – Fakultetu za kriminalistiku, kriminologiju i sigurnosne studije prof. dr. Muhameda Budimlića, prof. dr. Elmedina Muratbegovića i prof. dr. Harisa Halilovića „Samoprijavljeno prestupništvo mladih u ruralnim sredinama Bosne i Hercegovine“. U navedenom radu koautorski tim, koristeći se podacima prikupljenim u okviru Međunarodne studije o samoprijavljenom prestupništvu 3 (eng. International Self-Report Delinquency Study 3), nastoji osvijetliti obilježja samoprijavljenog prestupništva mladih u ruralnim sredinama Bosne i Hercegovine. Naredni rad predstavlja prethodno saopćenje koautora prof. dr. Muhameda Budimlića i koautorice doc. dr. Sandre Kobajice Mišanović sa Univerziteta u Sarajevu - Fakulteta za kriminalistiku, kriminologiju i sigurnosne studije pod naslovom „Prestupničko ponašanje mladih: preliminarni rezultati četvrte Međunarodne studije o samoprijavljenom prestupništvu (ISRD4) u Bosni i Hercegovini“. U ovom radu koautorski tim predstavlja preliminarne rezultate međunarodnog istraživanja pod nazivom Međunarodna studija o samoprijavljenom prestupništvu djece (eng. International Self-Reported Delinquency Study – ISRD) za Bosnu i Hercegovinu. Potom slijedi pregledni naučni rad „Uporaba vatrenog oružja na poslovima privatne zaštite“ koautora Ante Perčina i Ivana Nađa u kojem koautorski tim vrši usporednu analizu normativnog uređenja vezanog za uporabu vatrenog oružja od strane zaštitara u Republici Hrvatskoj, Bosni i Hercegovini, Republici Srbiji i Republici Sloveniji, te nastoji dati odgovor na istraživačko pitanje: da li navedena zakonska rješenja kojima se normira rad zaštitara samim neposrednim izvršiteljima privatne zaštite daju primjerenu ovlast za izvršenje poslova privatne zaštite i/ili ih u konačnici u određenoj mjeri sputavaju i stigmatiziraju u odnosu na najšire građanske ovlasti prilikom obrane od napada? Nadalje, dvobroj nudi stručni članak “Pomoć i podrška žrtvama terorizma - međunarodni standardi“ autorice Lejle Čopelj, šefice Odjela za borbu protiv terorizma Ministarstva sigurnosti Bosne i Hercegovine u kojem se polemizira pojmovno određenje termina „žrtva terorizma“ te daje sustavan pregled međunarodnih instrumenata u oblasti pomoći i podrške žrtvama terorizma. Dvobroj nadalje donosi stručni članak Admira Katice, ministra Ministarstva unutarnjih poslova Kantona Sarajevo pod naslovom „Pranje novca i financiranje terorizma u Bosni i Hercegovine kroz osvrt na zakonodavni okvir i trenutno stanje“. U navedenom radu se vrši definiranje termina pranje novca i financiranje terorističkih aktivnosti, daje pregled zakonodavnog okvira na nivou Bosne i Hercegovine i mehanizama za praćenje mjera za sprečavanje pranja novca i financiranja terorističkih aktivnosti te se vrši analiza odgovora države na borbu protiv pranja novca i financiranja terorističkih aktivnosti. U konačnici dvobroj nudi stručni članak „Crime Scene Investigation and Reconstruction – Criminal Procedure and Criminalistics Aspects in North Macedonia“ koautorica Vesne Trajanovske, profesorice na Međunarodnom Balkanskom Univerzitetu i Natashe Peovske, profesorice na Fakultetu za sigurnost, Skoplje, Univerziteta „Sv. Kliment Ohridski iz Bitole. U navedenom radu koautorice prezentiraju pravni okvir kojim je regulirano provođenje očevida i rekonstrukcije u Republici Sjeverna Makedonija te niz postupovnih i kriminalističkih pravila za provođenje istih. Ovom prigodom također želim izraziti zahvalnost svim autorima i koautorima na dostavljenim radovima, recenzentima, kao i članovima Redakcije koji su svojim sugestijama i prijedlozima unaprijedili kvalitetu i omogućili publiciranje još jednog izdanja časopisa „Kriminalističke teme“ te se nadam da će čitatelji i u ovom broju pronaći interesantne i upotrebljive sadržaje. Glavna i odgovorna urednica Prof. dr. Marija Lučić-Ćatić